146 styk. Så mange nye borgere flyttede til Hadsund i 2017, viser tal fra Danmarks Statistik. En af de nye indbyggere er Mari Price, som er flyttet fra Norge til Hadsund sammen med mand og børn. Hun faldt pladask for byen, da familien tog på en køretur i området. - Jeg havde aldrig været her før, mens jeg syntes virkelig, der var flot, siger Mari Price. Nu har familien købt hus, og Mari Price har fået arbejde ved en frisørsalon i gågaden i Hadsund. En børnefamilie som Mari Prices er noget, de fleste kommuner kæmper for at lokke til. I Hadsund har en gruppe borgere startet foreningen Hadsund By Concept, og her er formålet også at gøre opmærksom på byen ved fjorden. For nye indbyggere er guld værd. - De sætter mere gang i handelslivet, foreningslivet bliver mere aktivt, og vi bliver endnu mere synlige, siger Tina Vihrs fra Hadsund By Concept. 50 af de nye borgere i Hadsund kommer fra institutionen Visborggaard, som er flyttet fra Visborg til Hadsund, mens resten er en god blanding af børnefamilier og pensionister. Hvorfor det lige præcis er Hadsund, der har haft held med at vende udviklingen, har borgmester i Mariagerfjord Kommune, Venstres Mogens Jespersen, et bud på. - Det er fordi, vi har sørget for at bygge i Hadsund i de senere år. Der er både almene boliger og private boliger, siger han.

Opsummering:
I Hadsund har de knækket koden, og har vendt tilbagegang i indbyggertallet til fremgang.